
Biroul Permanent

al

Camerei  Deputaţilor

Vă înaintăm, alăturat, raportul asupra propunerii legislative pentru aprobarea scutirii de la plata taxelor vamale a medicamentelor de uz uman provenite din import precum şi a unor bunuri provenite din import destinate industriei farmaceutice din România, cu care comisia noastră a fost sesizată în fond cu adresa Biroului Permanent nr.374 din 22 septembrie 2003.

	PREŞEDINTE,

Prof. dr. Florin Georgescu

RAPORT

asupra propunerii legislative pentru aprobarea scutirii de la plata taxelor vamale a medicamentelor de uz uman provenite din import precum şi a unor bunuri provenite din import destinate industriei farmaceutice din România
Cu adresa nr.374 din 22 septembrie 2003, Biroul Permanent, conform art.89 din Regulamentul Camerei Deputaţilor, a sesizat, pentru examinare şi avizare în fond, Comisia pentru buget, finanţe şi bănci cu propunerea legislativă pentru aprobarea scutirii de la plata taxelor vamale a medicamentelor de uz uman provenite din import precum şi a unor bunuri provenite din import destinate industriei farmaceutice din România.
La întocmirea raportului s-a avut în vedere avizul Comisiei pentru sănătate şi familie, punctul de vedere al Guvernului, precum şi avizul Consiliului Legislativ.

Prezenta propunere legislativă are ca obiect de reglementare scutirea de la plata taxelor vamale a medicamentelor de uz uman provenite din import, precum şi a unor bunuri provenite din import destinate industriei farmaceutice din România.
La lucrările comisiei au participat 24 deputaţi, din totalul de 25 membri ai comisiei.

In urma examinării propunerii legislative pentru aprobarea scutirii de la plata taxelor vamale a medicamentelor de uz uman provenite din import precum şi a unor bunuri provenite din import destinate industriei farmaceutice din România, în şedinţa din 22 octombrie 2003, comisia a hotărât, cu unanimitate de voturi, respingerea din următoarele considerente:
-  potrivit art.7 din Ordonanţa Guvernului nr.26/1993 privind Tariful Vamal de import al României – astfel cum a fost modificat prin Ordonanţa de urgenţă a Guvernului nr.30/1999, aprobată cu modificări şi completări prin Legea nr.128/2000 – importul de bunuri, reprezentând materii prime şi ambalaje pentru fabricile de medicamente, beneficiază de scutirea de la plata taxelor vamale;

- totodată, art.9 din Legea nr.20/1993 menţionează exceptarea de la taxe vamale a produselor originare din România şi din Comunitate incluse în Cap.25-97 din Nomenclatura combinată. Aceasta este detaliată în Legea nr.98/1996 pentru aderarea României la Convenţia internaţională privind Sistemul armonizat de denumire şi codificare a mărfurilor, inclusiv la anexa acesteia, încheiată la Bruxelles la 14 iunie 1983 – care include în secţiunea a VI-a – Produse ale industriei chimice sau ale industriilor conexe, la punctul 30, produsele farmaceutice;

- începând cu anul 2002, importurile de produse industriale – deci şi de medicamente ori de bunuri destinate industriei farmaceutice – din Uniunea Europeană sunt exceptate de la plata taxelor vamale, în conformitate cu prevederile Acordului European de Asociere a României la Uniunea Europeană. În consecinţă, pentru importurile de medicamente din Uniunea Europeană nu se aplică taxe vamale, aşa cum se menţionează în Expunerea de motive;

- de asemenea, România aplică taxe vamale preferenţiale şi în relaţia cu CEFTA; AELS, Turcia, Israel, Lituania şi Moldova, ca rezultat al acordurilor de comerţ liber încheiate de România cu aceste state, în conformitate cu reglementările internaţionale în materie. Ca urmare a încheierii acestor acorduri preferenţiale de comerţ liber, produsele industriale importate din aceste ţări beneficiază de exceptare de la plata taxelor vamale;
- menţionăm faptul că acordarea regimului de scutire de la plata taxelor vamale, sub forma propusă de iniţiatori va conduce la imposibilitatea protejării producătorilor interni, prin acest instrument de politică comercială, dar şi de politică fiscală în acelaşi timp;
- precizăm că, în scurt timp va avea loc în cadrul Organizaţiei Mondiale a Comerţului o nouă rundă de negocieri cu scopul de a impulsiona schimburile comerciale pe plan internaţional prin reducerea nivelurilor de protecţie în frontieră, respectiv a taxelor vamale practicate de ţările membre, iar România nu va mai putea negocia concesii în avantajul ei în condiţiile în care, în Tariful Vamal de import, se va prezenta cu taxe vamale la nivel zero.


Prezenta propunere legislativă face parte din categoria legilor ordinare.

	PREŞEDINTE,

Prof. dr. Florin Georgescu
	SECRETAR,

Dr. Daniel Ionescu


          Experţi parlamentari:

          Onete Alexandru

          Popescu Luminiţa

